**ПРЕДСТАВИТЕЛНИ ИЗЯВИ НА КЛУБОВЕТЕ ПО ПРОЕКТ „ТВОЯТ ЧАС” –**

**19 февруари 2018 год.**

**ПГ „Васил Левски” – Ямбол**

В деня на своя патронен празник възпитаниците на ПГ „Васил Левски” показаха, че тяхното училище е не само територия на иновациите в образованието, но и място за среща на Таланта и Креативността на младите хора.

На 19.02.2018 год. от 9 часа в сградата на гимназията се проведоха представителните изяви на клубовете по проект „Твоят час”. Тържеството бе посветено на 181-годишнината от рождението на Васил Левски. Събитието се превърна в истински празник на творческата изява.

Артистичните участници от клуб „Часът на таланта”/ с ръководител Милена Георгиева/ забавляваха публиката със своите остроумни откровения за училищния живот и заслужено спечелиха симпатиите на публиката.

Полиглотите от групата „България – Италия. Диалог на две култури”/водени от Боряна Стамболова/ потопиха аудиторията в атмосферата на любимите си италиански градове. Презентацията им накара всички да замечтаят за далечни пътешествия и нови приключения.

Представителите на клуб „Успешна кариера”/с ръководител Мария Самра/ привнесе нова нотка на събитието, като съчетаха полезното с приятното. Техните съвети как да се представим на интервю за работа- умение за водене на диалог, дрескод, „език на тялото”, бяха посрещнати с интерес от съучениците им.

Любителите на природата от клуб „Цветен свят”/наставлявани от Емилия Кремъкова/ демонстрираха как да присаждаме цветя и внесем красота в своя дом. Зрителите се убедиха, че са нужни съвсем малко усилия, за да бъдем по-близо до природата.

Всички тези изяви се осъществиха сред изложбата от изкусни картини, картички и бижута – хартиени произведения и декупажни творби на приложниците от ателие „Фантазии от хартия”/творчески направлявани от Марияна Христова/.

Красота и изисканост на празничната атмосфера внесоха стъклописите на младите художници от клуб „Стъклопис”/ръководени от Надя Караманова/. Картините им привлякоха погледите с пъстротата на багрите и майсторското изпълнение.

Съвсем естествено многобройни почитатели спечели демонстрацията на роботи и презентацията на участниците от клуба по „Роботика”/ с ръководител Динко Динев/. Атрактивните „роботи в действие” предизвикаха силните аплодисменти на публиката.

Празничното настроение се пренесе и във физкултурния салон на гимназията, където клубовете по „Стрийтбол”/ръководител Ирена Петрова/, „Приложно плуване”/ръководител Митко Янев/ и „Волейбол””/ръководител Теодор Илев/ представиха своите спортни умения пред многобройните си фенове.

Всички тези изяви влязоха „в кадър” от „точното око” на хроникьорите от клуб „Фотография”/ воден от Стоянка Стоянова/. Техните снимки не пропуснаха нито един интересен момент от тържеството. Гост на събитието бе старши експерт по природни науки и екология в РУО – Ямбол г-н Здравко Динев.

Освен че донесоха много настроение и емоции, клубните изяви на учениците от ПГ „Васил Левски” показаха как училището може да бъде не само място за иновативно образование, но и да приобщава територия за разгръщане на творческите възможности и талант на младите хора.